Na osnovu člana 27 stav 1 tačka 15 i člana 38 stav 1 tačka 2 Zakona o lokalnoj samoupravi ("Sl. list CG", br. 2/18, 34/19, 38/20,50/22 i 84/22) i člana 27 stav 1 tačka 17 i člana 46 stav 1 tačka 2 Statuta Opštine Rožaje ("Sl. list CG-Opštinski propisi”, broj 38/18 i 16/21), Skupština opštine Rožaje, na sjednici održanoj dana 31.07.2024.godine, donijela je

ODLUKU

o kriterijumima za dodjelu stipendija u opštini Rožaje

I - OPŠTE ODREDBE

Član 1

Ovom odlukom uređuju se uslovi, način i postupak dodjele stipendija studentima, prava i obaveze davaoca i korisnika stipendije, kao i druga pitanja od značaja za stipendiranje studenata na ustanovama za visoko obrazovanje.

Član 2

Svi izrazi koji se u ovoj Odluci koriste za fizička lica u muškom rodu obuhvataju iste izraze u ženskom rodu.

Član 3

1) Pravo na stipendiju imaju redovni studenti primijenjenih i akademskih osnovnih

studija, pod uslovom da su:

* crnogorski državljani sa prebivalištem u opštini Rožaje;
* prvi put upisali semestar studijske godine;
* nijesu gubili nijednu godinu tokom studija;
* prema nastavnom programu ustanove visokog obrazovanja na kojoj studiraju položili sve ispite iz prethodnih godina studija i postigli prosječnu ocjenu najmanje 9,00;
* nijesu u stalnom radnom odnosu;
* nijesu korisnici stipendije kod drugog subjekta;
* nijesu stariji od 25 godina.

2) Pravo na stipendiju imaju redovni studenti prve godine primijenjenih i

akademskih master studija, pod uslovom da su:

* crnogorski državljani sa prebivalištem u opštini Rožaje;
* prvi put upisali semestar studijske godine;
* nijesu gubili nijednu godinu tokom studija;
* nakon završenih osnovnih studija postigli ukupnu prosječnu ocjenu najmanje 9,00;
* nijesu korisnici stipendije kod drugog subjekta;
* nijesu u stalnom radnom odnosu;
* nijesu stariji od 25 godina.

1. Pravo na stipendiju za prvu godinu studija imaju i učenici nosioci diplome “Luča I” ako odmah nakon završetka srednje škole upisuju studije pod uslovom da su:

* crnogorski državljani sa prebivalištem u opštini Rožaje;
* prvi put upisali semestar studijske godine;
* nijesu korisnici stipendije kod drugog subjekta;
* nijesu u stalnom radnom odnosu.

1. Pravo na stipendiju, bez obzira na prosječnu ocjenu iz prethodne godine, imaju studenti koji su lica bez oba roditelja, lica sa invaliditetom, korisnici materijalnog obezbjeđenja i pripadnici RE populacije, uz uslov da:

* crnogorski državljani sa prebivalištem u opštini Rožaje;
* prvi put upisali semestar studijske godine;
* nijesu gubili nijednu godinu tokom studija;
* prema nastavnom programu ustanove visokog obrazovanja na kojoj studiraju položili sve ispite iz prethodne godine studija;
* nijesu korisnici stipendije kod drugog subjekta;
* nijesu u stalnom radnom odnosu;
* nijesu stariji od 25 godina .

1. Pravo na stipendiju imaju studenti deficitarnih zanimanja (zanimanja koja su određena na osnovu podataka dostavljenih od Zavoda za zapošljavanje Crne Gore), uz uslov da su:

* crnogorski državljani sa prebivalištem u opštini Rožaje;
* prvi put upisali semestar studijske godine;
* nijesu gubili nijednu godinu tokom studija;
* prema nastavnom programu ustanove visokog obrazovanja na kojoj studiraju položili sve ispite iz prethodnih godine studija i postigli prosječnu ocjenu najmanje 8,00;
* nijesu u stalnom radnom odnosu;
* nijesu korisnici stipendije kod drugog subjekta;
* nijesu stariji od 25 godina .

Član 4

Sredstva za dodjelu stipendija obzbjeđuju se u budžetu Opštine Rožaje.

Stipendije se dodjeljuju za jednu studijsku godinu i isplaćuju se mjesečno za deset mjeseci studijske godine.

Stipendija se dodjeljuje bez obaveze vraćanja.

Isplatu stipendije vrši organ uprave nadležan za poslove finansija uplatom na tekući račun stipendiste.

II - POSTUPAK DODJELE STIPENDIJE

Član 5

Predsjednik Opštine, u zavisnosti od sredstava u budžetu Opštine, prije raspisivanja Konkursa posebnom odlukom utvrđuje broj i mjesečni iznos stipendija, za studijsku godinu za koju se raspisuje Konkurs.

Član 6

Konkurs za dodjelu stipendije raspisuje organ uprave nadležan za poslove obrazovanja za predstojeću studijsku godinu najkasnije do oktobra mjeseca tekuće kalendarske godine.

Konkurs se objavljuje na web sajtu, oglasnoj tabli Opštine Rožaje i jednom dnevnom listu.

Član 7

Tekst konkursa sadrži:

* Naziv organa kome se prijava podnosi;
* Uslove propisane odlukom koje kandidati moraju da ispunjavaju;
* Rok za podnošenje prijava;
* Dokumentaciju koju treba priložiti;
* I druge podatke;

Prijava na Konkurs se podnosi na obrascu koji propisuje Sekretarijat.

Obrazac prijave se može preuzeti na web sajtu Opštine Rožaje.

Nepotpune i neblagovremene prijave neće se razmatrati.

Rok za podnošenje prijava je 15 dana od dana objavljivanja konkursa.

Član 8

Kandidati iz člana 3 stav 1 koji konkurišu za dodjelu stipendije uz prijavu na Konkurs prilažu sljedeća dokumenta

* fokopiju lične karte;
* potvrdu o prebivalištu;
* potvrdu o upisu godine studija;
* potvrdu o položenim ispitima iz prethodne godine;
* potvrdu o ostvarenoj prosječnoj ocjeni;
* dokaz (izjavu) da nisu u stalnom radnom odnosu;
* izjavu da nije korisnik stipendije kod drugog subjekta (ovjerenu kod notara);
* fotokopiju kartice banke kod koje posjeduje žiro račun;

Kandidati iz člana 3 stav 2 ove Odluke uz prijavu na Konkurs pored dokumentacije iz stava 1 alineje 1, 2,3, 6,7 i 8 ovog člana prilažu i uvjerenje o završenim osnovnim studijama sa postignutom prosječnom ocjenom tokom osnovnih studija.

Kandidati iz člana 3 stav 3 ove Odluke uz prijavu na Konkurs pored dokumentacije iz stava 1 alineje 1, 2,3, 6,7 i 8 ovog člana prilažu i ovjerenu fotokopiju diplome “Luča I “

Kandidati iz člana 3 stav 4 ove Odluke uz prijavu na Konkurs pored dokumentacije iz stava 1 alineje 1, 2,3,4,6,7 i 8 ovog člana prilažu i potvrdu, uvjerenje, rješenje i sl. za lica sa invaliditetom, lica bez roditeljskog staranja i korisnike materijalnog obezbjeđenja;

Kandidati iz člana 3 stav 5 ove Odluke uz prijavu na Konkurs prilažu dokumentacije iz stava 1 alineje 1, 2,3, 4,5,6,7 i 8 ovog člana.

Član 9

Postupak za dodjelu stipendije sprovodi Komisija za dodjelu stipendije (u daljem tekstu: Komisija), koju imenuje Predsjednik opštine.

Komisija ima tri člana.

Komisija se imenuje na period od dvije godine.

Stručno administartivene poslove za potrebe Komisje vrši nadležni Sekretarijat.

Komisija ima pravo na naknadu koja će biti definisana posebnim rješenjem u skladu sa Zakonom o zaradama u javnom sektoru;

Član 10

Nakon isteka roka za podnošenje prijava Komisija utvrđuje listu studenata koji uspunjavaju uslove konkursa.

Lista se objavljuje na web sajtu i na oglasnoj tabli Opštine Rožaje.

Učesnici konkursa imaju pravo prigovora na listu Komisije, i to Glavnom administratoru (u daljem tekstu drugostepeni organ) u roku od osam dana od dana objavljivanja liste.

O podnešenom prigovoru drugostepeni organ meritorno odlučuje u roku od tri dana od dana podnošenja.

Odluka drugostepenog organa je konačna.

Član 11

Odluku o dodjeli stipendije, na predlog Komisije, donosi Predsjednik Opštine.

Odluka sadrži imena i prezimena studenata koji ispunjavaju uslove za dobijanje stipendije, godinu studija, fakultet i studijski program i indeks uspjeha studenta, odnosno naznaku da je student dobitnik diplome “Luča” za studente iz člana 3 tačka 3.

Odluka se objavljuje na web sajtu i oglasnoj tabli Opštine Rožaje u roku od 8 (osam) dana od dana donošenja.

Nakon donošenja Odluke iz stava 1 predsjednik Opštine zaključuje pojedinačne ugovore o stipendiranju sa svakim studentom iz navedene Odluke.

Ugovorom se preciziraju međusobna prava i obaveze Opštine i stipendiste.

Član 12

Korisnik stipendije gubi pravo na stupendiju ako:

* Prekine studiranje, osim ako je uzrok prekida studiranja bolest, što dokazuje medicinskom dokumentacijom;
* Ne položi sve ispite predviđene nastavnim planom i programom za godinu u kojoj je ostvario pravo na stipendiju;
* Promijeni prebivalište;
* Zasnuje radni odnos;
* Prihvati stipendiju drugog davaoca stipendije.
* I u drugim slučajevima predviđenim ugovorom.

Korisnik stipendije je dužan da obavijesti davaoca stipendije o svakom od navedenih razloga za gubitak prava na stipendiju u roku od 15 dana od dana nastupanja istog.

III - PRELAZNE I ZAVRŠNE ODREDBE

Član 13

Danom stupanja na snagu ove odluke prestaje da važi Odluka o stipendiranju studenata u Opštini Rožaje ("Sl. list CG - opštinski propisi", br. 31/2015 od 08.09.2015.godine).

Član 14

Ova Odluka stupa na snagu osmog dana od dana objavljivanja u "Službenom listu Crne Gore - opštinski propisi".

Broj:02-016/24-257

Rožaje, 01.08.2024.godine

SKUPŠTINA OPŠTINE ROŽAJE

Predsjednik Skupštine,

Almir Avdić, s. r.